Yhdysvaltain presidentti kirjoittaa Twitter-tilillään, että "Venäjä-noitajahti" jatkuu silti. Republikaanit ja demokraatit ovat ankarasti kiistelleet liittovaltion poliisia ja oikeusministeriötä arvostelevan muistion merkityksestä.

Yhdysvaltain presidentti Donald Trump katsoo eilen perjantaina julkaistun kiistellyn FBI-muistion (siirryt toiseen palveluun) puhdistavan hänet kaikista epäilyistä.

– Tämä muistio puhdistaa täydellisesti "Trumpin" epäilyksistä tutkinnassa. Mutta Venäjä-noitajahti jatkuu ja jatkuu. Ei ollut vehkeilyä eikä tutkinnan estämistä (jota sanaa nyt käytetään, koska vuoden etsimisen jälkeen ei ole löytynyt MITÄÄN ja vehkeily on kuollut). Tämä on amerikkalainen häväistys! presidentti Trump kirjoitti Twitter-viestissään.

This memo totally vindicates “Trump” in probe. But the Russian Witch Hunt goes on and on. Their was no Collusion and there was no Obstruction (the word now used because, after one year of looking endlessly and finding NOTHING, collusion is dead). This is an American disgrace! — Donald J. Trump (@realDonaldTrump) 3. helmikuuta 2018

Aiemmassa Twitter-viestissään Trump iloitsee Rasmussen-mittauslaitoksen mielipidekyselystä (siirryt toiseen palveluun), jonka mukaan 49 prosenttia vastaajista hyväksyy hänen toimintansa Yhdysvaltain presidenttinä.

Edustajainhuoneen tiedustelukomitean republikaanisen puheenjohtajan Devin Nunesin laatima raportti kyseenalaistaa liittovaltion poliisin FBI:n ja oikeusministeriön toiminnan Venäjä-tutkinnassa, jossa selvitetään Venäjän sekaantumista vuoden 2016 presidentinvaaleihin ja Trumpin kampanjan epäiltyjä kytköksiä Venäjään.

Presidentti Donald Trump antoi perjantaina luvan julkaista muistion, joka osin pohjaa tiedustelukomitean saamiin luottamuksellisiin tietoihin.

Demokraatit ja republikaanit ovat käyneet kovaa sanasotaa muistion sisällöstä.

Republikaanien mielestä muistio osoittaa, että viranomaiset saivat salakuunteluluvan Trumpin kampanjassa toiminutta Carter Pagea vastaan kyseenalaisilla tiedoilla, jotka pohjasivat demokraattien Hillary Clintonin kampanjan osin rahoittamaan selvitykseen.

Demokraattien mukaan muistio on kirjoitettu faktoja valikoiden tarkoituksena mustamaalata Robert Muellerin johtamaa tutkintaa.

Aiheesta aiemmin:

Analyysi: Kiistellyn muistion julkaisu oli Trumpin avoin sodanjulistus FBI:lle ja oikeusministeriölle 3.2.2018

FBI-muistio nostattaa laineita: Republikaanit syyttävät FBI:tä vallan väärinkäytöstä, demokraatit arvostelevat itse muistiota 2.2.2018

Trump hyväksyi kiistellyn FBI-muistion julkaisun 2.2.2018

Presidentti Trump: FBI ja oikeusministeriö toimivat demokraattien hyväksi 2.2.2018